Diari Oficial de la Generalitat Valenciana


Sumari del DOGV 5291, del 29-06-2006 (2006/6938)

RESOLUCIÓ de 7 de juny de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Addenda al conveni de col·laboració entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5291

Data del DOGV
:   29-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6938


Data del document
:   07-06-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Ciència
    * Conselleria Empresa, Universitat i Ciència
    * cooperació administrativa
    * universitat
    * ensenyament obert

RESOLUCIÓ de 7 de juny de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Addenda al conveni de col·laboració entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo. [2006/6938]  
Subscrita, després de la tramitació prèvia reglamentària, entre la Generalitat i la Universitat Internacional Menéndez Pelayo, el 28 de novembre de 2005, una Addenda al conveni de col·laboració entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentada Addenda, que ha quedat inscrita en el Registre de Convenis amb el número 0346/2006, i que figura com a annex d'esta resolució.  
València, 7 de juny de 2006.. El director general de Relacions amb les Corts i Secretariat del Govern: Antonio V. Peral Villar.  
ADDENDA AL CONVENI DE COL.LABORACIÓ ENTRE LA CONSELLERIA DE CULTURA, EDUCACIÓ I CIÈNCIA DE LA GENERALITAT VALENCIANA I LA UNIVERSITAT INTERNACIONAL MENÉNDEZ PELAYO.  
València, 28 de novembre de 2006.  
REUNITS   
D'una part, l'Hble. Sr. Justo Nieto Nieto, conseller d'Empresa, Universitat i Ciència, en nom i representació de la Generalitat Valenciana, facultat per a este acte per mitjà d'acord del Govern Valencià de data 21 d'octubre de 2005.  
I d'una altra, l'Excm. i Magnífic Sr. Luciano Parejo Alfonso, rector de la Universitat Internacional Menéndez Pelayo (a partir d'ara UIMP), en nom i representació d'esta, d'acord amb les atribucions que li conferix el Reial Decret 331/2002, de 5 d'abril, (BOE número 88 de 12 d'abril).  
EXPOSEN  
Que amb data 18 de maig de 1998, es va firmar un conveni de col·laboració entre la Conselleria de Cultura, Educació i Ciència de la Generalitat Valenciana i la UIMP, a fi de col·laborar en l'organització d'activitats acadèmiques i culturals amb una perspectiva internacional.  
La clàusula tretzena del mencionat conveni establix que tindrà una vigència des del dia de la firma fins al 31 de desembre de 1998 i s'entendrà prorrogat, llevat de denúncia expressa de les parts; en este supòsit les obligacions econòmiques que se'n deriven es concretaran en la corresponent addenda anual, d'acord amb les consignacions pressupostàries existents.  
Per al compliment d'este punt, ambdues institucions, per a l'exercici 2005,  
ACORDEN  
Primer. L'aportació econòmica de la Generalitat Valenciana serà de cinc-cents quaranta mil euros (540.000,00 €), a càrrec de l'aplicació pressupostària 26.22.53.623.51.3, codi línia T0025 del pressupost de la Generalitat Valenciana per a l'exercici 2005.   
Es consideren despeses subvencionables les següents:  
a) Despeses de personal: retribucions salarials i cost empresarial de seguretat social.  
b) Aprovisionaments externs: despeses derivades de l'adquisició de béns i servicis externs de funcionament i, més concretament, de viatges i estades, servicis professionals, publicitat, promoció, publicacions, material d'oficina i consum telefònic.  
c) Despeses de local: despeses derivades del manteniment del local i els equips i, més concretament, les de subministraments consumibles, manteniment i neteja, assegurances, despeses derivades de la comunitat de propietaris i de la propietat.  
d) Despeses inherents a la realització d'actes, cursos, congressos i publicacions que realitze la UIMP.   
En cap cas el cost d'adquisició de les despeses subvencionables podrà superar el valor de mercat.  
La UIMP podrà subcontractar, si és el cas, fins a la totalitat de les actuacions del present conveni.   
Quan l'import de la despesa subvencionable supere la quantia de 12.000 euros, en el supòsit de prestació de servicis per empreses de consultoria o assistència tècnica, la UIMP haurà de sol·licitar almenys tres ofertes, amb caràcter previ a la contractació, d'acord amb el que disposa l'article 31.3 de la Llei General de Subvencions, llevat que per les especials característiques de les despeses subvencionables no hi haja en el mercat suficient nombre d'entitats que els presten o executen, o llevat que la despesa s'haguera realitzat amb antelació a la firma del conveni.  
De conformitat amb l'article 91 de la Llei 14/2003, de 10 d'abril, de Patrimoni de la Generalitat Valenciana, la UIMP assumirà el pagament de l'impost de béns immobles de l'edifici Palau de Pineda.  
Segon. El pagament de la subvenció es realitzarà en la forma següent:  
1. El 40% de l'import de la subvenció quan es firme el conveni.  
2. El 60% restant, quan la UIMP presente justificació d'haver contret una despesa equivalent al 100% de l'aportació de la Conselleria d'Empresa, Universitat i Ciència.  
Podran subvencionar-se despeses realitzades des de l'1 de gener fins al 31 de desembre de l'any 2005.  
No obstant això, la Conselleria d'Empresa, Universitat i Ciència, a sol·licitud de la UIMP, podrà procedir al lliurament dels fons per mitjà de pagaments parcials de les quantitats justificades per esta última.  
Tercer. La UIMP haurà d'acreditar amb caràcter previ a la firma de conveni que es troba al corrent de les obligacions tributàries i de seguretat social en els termes previstos en l'Orde de 30 de maig de 1996.  
També haurà de presentar declaració responsable de no estar sotmesa a prohibicions per a obtenir la condició de beneficiària, de conformitat amb el que establix l'article 13 de la Llei 38/2003, de 17 de novembre, General de Subvencions.   
Així mateix, haurà de comunicar a la Conselleria d'Empresa, Universitat i Ciència la concessió d'altres ajudes provinents d'altres administracions públiques o d'ens públics o privats.  
Quart. La justificació de les despeses per part de la UIMP es realitzarà periòdicament mitjançant la presentació, davant de la Conselleria d'Empresa, Universitat i Ciència, de les factures corresponents i la resta de documents acreditatius de la despesa emesos de conformitat amb la normativa vigent, nòmines salarials i documents de cotització a la Seguretat Social.  
Així mateix haurà de presentar una memòria explicativa de les actuacions realitzades.  
El lliurament de quantitats a favor de la UIMP, a càrrec de la present addenda, s'efectuarà després de la corresponent comprovació pels servicis competents de la Conselleria (Servici de Gestió i Administració Universitària de la Direcció General d'Universitat i Formació Superior) de la documentació justificativa presentada.  
En el cas que les despeses justificades foren inferiors a l'aportació prevista per esta addenda, la indicada aportació es minorarà en la quantia corresponent. En tot cas, la presentació dels justificants de la despesa podrà efectuar-se fins al 30 de novembre del 2005.  
No obstant això, la Conselleria d'Empresa, Universitat i Ciència podrà ampliar-ne el termini establit en el paràgraf anterior.  
Als efectes del que s'ha previst en la present clàusula i de conformitat amb el que establix l'article 31 de la Llei 38/2003, de 27 de novembre, General de Subvencions, es fa constar que no caldrà acreditar que les factures han sigut efectivament pagades amb anterioritat a l'acabament del període de justificació.   
No serà subvencionable l'IVA satisfet per l'adquisició de béns o servicis, llevat que s'acredite documentalment que forma part de l'activitat que desenrotllarà el beneficiari, i no serà susceptible de recuperació o compensació.  
Cinqué. La UIMP declara que coneix i assumix les obligacions que l'article 47 del Text Refós de la Llei de la Hisenda Pública de la Generalitat Valenciana imposa als beneficiaris de la subvenció.  
Sisé. La present addenda tindrà vigència des del dia 1 de gener fins al 31 de desembre del 2005.   
I com a prova de conformitat es firma la present addenda al lloc i en la data de l'encapçalament.  
El conseller d'Empresa, Universitat i Ciència: Justo Nieto Nieto  
El rector de la Universitat Internacional Menéndez Pelayo: Luciano Parejo Alfonso